《蒙程伯寓知府给事以仆生祠妙唱见寄辄次韵奉》
宋代·袁甫

闻道邦人尚去思，栽松植竹绕丛祠。
要知独立无言处，正似危邦援绝时。
平世功名付图画，暮年活计在钩丝。
谢公旌旆巡山后，千里殷勤寄好词。

作者简介：庆元府鄞县人，字广微。袁燮子。少承家学，又受业于杨简。宁宗嘉定七年进士。为秘书省正字，奏称内外局势可惧，请严守帅之选，兴屯田之利。迁校书郎，又言边事之病在内不在外。历任监司及州府官，所至兴利除弊。入为中书舍人，屡奏边事当以上流为急，议和恐误事。累官至权兵部尚书、兼吏部尚书。卒谥正肃。有《蒙斋集》等。